અમિત ચૌધરીના ભાજપ પ્રવેશ સમયે માટી સંખ્યામાં તેમના સમર્થકો અને ભાજપનાં કાર્યકર્તા ઉપસ્થિત રહ્યા હતા. અમિત ચૌધરી શંકરસિંહ વાઘેલાની નજીક માનવામાં આવે છે. અમિતભાઈએ ભાજપમાં પ્રવેશ કરવા સાથે કોંગ્રેસના પંજામાંથી મુક્ત થઇને 73 જેટલા સ્થાનિક આગેવાનો અને 14 ગામના સરપંચોને સાથે લઇને કેસરિયો ખેસ પહેરી લીધો હતો. આ સાથે ખેડા જિલ્લામાંથી પણ માનસિંહ ચૌહાણ અને રામસિંહ ચૌહાણ, સાણંદમાં કરમશીભાઇ પટેલ અને તેજશ્રીબેન પટેલ, જામનગરમાં ધર્મેન્દ્રસિંહ જાડેજા, ગોધરામાં સી કે રાઉલજી સહિત અનેક આગેવાનો ભાજપમાં જોડાયા છે. તો બીજી તરફ કોંગ્રેસ દ્વારા આ કાર્યક્રમ અને અમિત ચૌધરીનો વિરોધ કરાયો હતો અને ચૌધરીના પોસ્ટરો પર કાળો કુચડો ફેરવવામાં આવ્યો હતો. વિરોધ કાર્યક્રમ માટે માણસા જઇ રહેલા જિલ્લા પ્રમુખ સહિત આગેવાનો અને કાર્યકરો મળી પોલીસે કુલ 33 લોકોની અટકાયત પણ કરી હતી.